献诗
薛莹 (WeiJin)
惟臣之先，昔仕于汉。奕世绵绵，颇涉台观。暨臣父综，遭时之难。卯金失御，邦家毁乱。适兹我土，庶存孑遗。天启其心，东南是归。厥初流隶，困于蛮垂。大皇开基，恩德远施。特蒙招命，拯擢泥污。释放巾褐，受职剖符。作守合浦，在海之隅。迁入京辇，遂升极枢。枯瘁更荣，绝统复纪。自微而显，非愿之始。亦惟宠遇，心存足止。重值文皇，建号东宫。乃作少傅，光华益隆。明明圣嗣，至德谦崇。礼遇兼加，惟渥惟丰。哀哀先臣，念竭其忠。洪恩未报，委世以终。嗟臣蔑贱，惟昆及弟。幸生幸育，托综遗体。过庭既训，顽蔽难启。堂构弗克，志存耦耕。岂悟圣朝，仁泽流盈。追录先臣，悯共无成。是济是拔，被以殊荣。珝忝千里，受命南征。旌旗备物，金革扬声。及臣斯陋，实暗实微。既显前轨，人物之机。复傅东宫，继世荷辉。才不逮先，是忝是违。乾德博好，文雅是贵。追悼亡臣，冀存遗类。如何愚胤，曾无仿佛。瞻彼旧宠，顾此顽虚。孰能忍愧，臣实与居。夙夜反侧，克民自论。父子兄弟，累世蒙恩。死惟结草，生誓杀身。虽则灰陨，无报万分。